Medisinsk cannabis

For å lese om andre temaer vedrørende Cannabis, se Cannabis (andre betydninger).

Medisinsk cannabis i sine forskjellige former har en lang tradisjon som medisinsk urt. Ulike cannabispreparater inngår i indisk ayurvedisk medisin og i kinesisk tradisjonell medisin.

I Europa var uttrekk av planten, Extractum cannabis, og spritoppløsning, Tinctura cannabis, i medisinsk bruk på 1800-tallet og tidlig 1900-tall og er tatt med i en rekke farmakopéer. Planten ble da brukt som smertestillende og beroligende middel.

I dag brukes cannabis medisinsk gjerne til å redusere ubehag ved grønn stær og til å motvirke kvalme og øke matlysten hos kreft- og aids-pasienter. Videre brukes cannabis til å redusere spasmer og smerter hos pasienter med multippel sklerose (MS) og andre nervelidelser. Det finnes også andre medisinske tilstander der cannabis kan ha et bruksområde, som ikke er like godt dokumentert.

Norge 
Frem til 1965 ble cannabis solgt lovlig på norske apotek. Det hadde da en begrenset bruk som middel mot blant annet søvnløshet.

Statens legemiddelverk ga sommeren 2012 markedsføringstillatelse til preparatet Sativex, og det ble markedsført via norske apotek mot slutten av 2012. Det er godkjent brukt for MS-syke. Preparatet er klassifiert som narkotika, under såkalt A-resept. Sativex er en munnspray med naturlige cannabissubstanser. Legemiddelet skal brukes som tilleggsbehandling mot moderate til alvorlige spasmesmerter ved MS.

Det syntetiske THC-preparatet Dronabinol (marinol) er også tillatt i Norge, og kreftpasienter kan i enkelte tilfeller få dette. I noen tilfeller har også smertepasienter fått slike medisiner.

Med Schengen-avtalen kan man importere naturlig cannabis. Dette ved å dra til Nederland og få resept fra lege, og pasienter med posttraumatisk stresslidelse har benyttet seg av denne muligheten.

Den 25. november 2016 publiserte Statens legemiddelverk retningslinjer for medisinsk cannabis i Norge. Sykehusleger kan skrive ut cannabis til pasienter de mener kan ha nytte av det; i første rekke smertepasienter og kreftpasienter, men det er ikke laget noen liste over tilstander det er godkjent for. Reseptene må godkjennes av Statens legemiddelverk.

For pasienter som vurderer cannabis som medisin, kan rusvirkningen være en uønsket bivirkning.

Nord-Amerika
I flere amerikanske delstater er det opprettet egne utsalg for cannabis til medisinsk bruk på grunnlag av resept fra lege. Enkelte steder beskyttes medisinske cannabisklubber av lokale politiske vedtak. 37 delstater har vedtatt lover som legaliserer bruk av cannabis som medisin.

Leger som skriver ut resepter på cannabis har blitt straffeforfulgt av føderale myndigheter. Den amerikanske justisministeren Eric Holder under Obama-regjeringen uttalte i 2009 at de ikke ville straffeforfølge medisinsk bruk av cannabis.

Flere farmasøytiske konsern har utviklet patenterte legemidler som inneholder syntetisk THC eller andre syntetiske cannabinoider, under navn som Marinol. Disse medisinene er vanligvis basert på peroralt inntak, men mange pasienter foretrekker å røyke cannabis, da de hevder at det er lettere å kontrollere effekten ved denne inntaksmåten.

Cannabis er lovlig til medisinsk bruk i Canada (både cannabisolje og tørket plantemateriale).

Referanser

Litteratur 
 Høeg, Ove Arbo; Planter og tradisjon, Floraen i levende tale og tradisjon i Norge 1925–1973, Oslo 1976, ISBN 82-00-08930-4
 Høeg, Ove Arbo; Våre medisinske planter, Oslo 1984, ISBN 82-7010-156-7
 Linder, Johan; Om gifter (De venenis) (Monografi i toxikologi 1707), Svensk oversettelse va Jönsson, Arne og Olsson, Arne, Kristianstad 1998 ISBN 91-86274-75-9
 Lindgren, John; Läkemedelsnamn, ordförklarin och historikk Lund 1918, Faksimile 1986, ISBN 91-86274-18-X
 Samuelsson, Gunnar; Drugs of Natural Origin, A Textbook of Pharmacognosy, Södertälje 1992, ISBN 91-86274-42-2
 Thomson, William A.R.; Medisinske urter, Naturens legende planter, Oslo 1982 ISBN 82-512-0213-2
 Vindheim, Jan Bojer Inn i hampen. Historien om en mangfoldig urt   Oslo 2000, Futurum Forlag ISBN 82-90367-11-2
 Ziegler, Otto, Petzold, Artur, Drogenkunde original 1929 (reprint) ISBN 3-8262-2601-1

Eksterne lenker 
 
 Cannabis som medisin, artikkel i Tidsskrift for Den norske legeforening.
 Henriette's plant info
 The British Pharmaceutical Codex 1934
CBD.no - Alt om CBD samlet på ett sted

Hampfamilien
Tradisjonell kinesisk medisin
Cannabis